作者:王昌齡
標題:相和歌辭：放歌行
內容:南渡洛陽津，西望十二樓。明堂坐天子，月朔朝諸侯。清樂動千門，皇風被九州。慶雲從東來，泱漭抱日流。昇平貴論道，文墨將何求。有詔徵草澤，微臣獻謀猷。冠冕如星羅，拜揖曹與周。望塵非吾事，入賦且遲留。幸蒙國士識，因脫負薪裘。今者放歌行，以慰梁父愁。但營數鬥祿，奉養毋豐羞。若得金膏遂，飛雲亦可儔。